ગત શનિવારે લંડનના ખીચોખીચ ભરેલા સ્ટેડિયમમાં ઉત્તેજના ચરમસીમાએ હતી. દોડ શરૂ થતાં જ તમામની નજરો જમૈકાની ટીમ પર હતી. બોલ્ટની લોકપ્રિયતાનો અંદાજ એ વાત પરથી જ લગાવી શકાતો હતો કે યજમાન બ્રિટનની ટીમ આ સ્પર્ધામાં ભાગ લઈ રહી હતી, પરંતુ સેંકડો અંગ્રેજ દર્શકોના હાથમાં જમૈકાના આ મહાન દોડવીરના સમર્થનમાં પ્લેકાર્ડ અને બેનર લહેરાઈ રહ્યાં હતાં. રેસ શરૂ થઈ અને જમૈકાના ત્રીજા દોડવીરે બોલ્ટના હાથમાં રિલે સોંપી અને પછી ચિત્તાની સ્ફૂર્તિથી બોલ્ટ પોતાના અંદાજમાં દોડવા લાગ્યો… પરંતુ આ શું… ફિનિશ લાઇનથી લગભગ ૩૦ મીટર પહેલાં જ તેના પગના સ્નાયુ ખેંચાઈ ગયા અને ટ્રેક પર જ ઢળી પડ્યો. બોલ્ટની આ લાચારી દુનિયાભરમાં છવાયેલા તેના ચાહકોની આંખો ભીની કરી ગઈ.